
Curajul… 
 
 
 
Moto: „Nu te teme turmă mică!...” (Sf. Ap. şi Ev. Luca 12, 32) 
 
 
Într-o lume descurajantă şi descurajată se impune a se vorbi despre curaj şi 
bărbăţie, curajul fiind, dintotdeauna şi întotdeauna, o calitate şi o virtute 
incontestabilă. Da, curajul, nu tupeul, nu impertinenţa, nu insolenţa, nu indolenţa, nu 
obrăznicia ori nesimţirea!... 
Altfel spus, chiar merită să ai curaj, acolo şi atunci când trebuie şi, mai mult, 
să-i admiri pe oamenii curajoşi, hotărâţi, fermi şi demni, raportându-te la ei ca la nişte 
exemple, pilde şi modele vrednice de urmat!... 
Căci, ce altceva au fost Sfinţii, Eroii, Martirii, Mărturisitorii şi Mucenicii 
acestei lumi şi acestui neam sau popor dacă nu nişte oameni plini de bărbăţie şi curaj, 
care au avut tăria sufletească şi capacitatea morală de a spune binelui bine şi răului 
rău, de a spune da acolo unde era da şi de a spune nu acolo unde era nu, adică de a 
accepta şi admite numai ce trebuia primit şi de a refuza sau respinge ceea ce trebuia 
îndepărtat şi înlăturat!... 
Şi noi trebuie să procedăm la fel, cu tărie, cu responsabilitate, cu dreptate, cu 
fermitate şi cu dreptate, ba, mai mult, încurajând şi îmbărbătând!... 
Dumnezeu nu este de acord cu căldiceii, laşii ori slăbănogii, fără determinare 
şi consecvenţă, pe care, ne avertizează, prin Cartea Apocalipsei, „că-i va scuipa din 
gura Sa!...” 
Noi, toţi, aşadar, suntem chemaţi la curajul mărturisirii, la curajul asumării, la 
curajul îndreptării şi amendării, întoarcerii şi convertirii, sancţionării şi corectării!... 
Prin urmare, noi suntem chemaţi să avem curaj, chiar cu riscul de a deveni 
incomozi, apărând, propovăduind şi mărturisind adevărul, care, de foarte multe ori, 
deranjează şi chiar supără, însă tot el este acela care „ne va face liberi!” 
Mântuitorul nostru Iisus Hristos chiar ne-a îndemnat să îndrăznim, să avem 
curaj, să nu ne temem, căci „El a biruit lumea!” 
Bunăoară Sfinţii, de pildă, au ajuns la simplitatea pură pentru că au depăşit în 
ei înşişi orice dualitate, orice duplicitate, spune Sfântul Maxim Mărturisitorul. Ei au 
depăşit lupta dintre suflet şi trup, dintre bunele intenţii şi faptele pe care le săvârşesc, 
dintre aparenţele înşelătoare şi gândurile ascunse, dintre ceea ce pretindem că suntem 
şi ceea ce suntem de fapt. Ei s-au “simplificat” pentru că s-au dăruit în întregime lui 
Dumnezeu. Este motivul pentru care se pot dărui în întregime şi oamenilor în relaţiile 
cu aceştia. Dacă evită uneori să numească cu brutalitate pe nume slăbiciunile acestora, 
o fac pentru a nu-i descuraja şi pentru ca şi în ei să sporească ruşinea, delicateţea, 
recunoştinţa, simplitatea şi sinceritatea. 
Sfinţii (ne) dau/inspiră curaj întotdeauna. Uneori ei micşorează pentru aceasta 
proporţiile exagerate de închipuire pe care oamenii le atribuie prin imaginaţie 
slăbiciunilor lor, păcatelor şi patimilor lor. Ei îi vindecă de sentimentul deznădejdii 
sau al neputinţei totale. Dar uneori ei reduc de asemenea şi orgoliul celorlalţi cu un 
umor delicat. Ei surâd dar nu râd cu zgomot sau sarcastic.  
Alteori în faţa faptelor imorale şi a patimilor condamnabile ei îşi arată 
seriozitatea dar nu inspiră niciodată spaimă. Ei acordă o valoare infinită celor mai 
sărmani oameni, pentru că întrupându-Se Fiul lui Dumnezeu Însuşi a dat această 
valoare infinită tuturor oamenilor. În fiecare om ei îl văd pe Iisus Hristos, cum spun în 

cugetările lor unii Părinţi duhovniceşti. (Pr. Dumitru Stăniloae, Rugăciunea lui Iisus şi 
experienţa Duhului Sfânt, Ed. Deisis, Sibiu, 1995, p. 47). 
În altă ordine de idei, în sens cotidian, obişnuit, curajul este atitudinea 
(capacitatea, caracteristica), specifică unor oameni, care înfruntă cu îndrăzneală sau 
temeritate pericolele. Din punct de vedere moral, curajul orientat spre scopuri nobile, 
este considerat virtute. Omul curajos este un exemplu pozitiv sau chiar un model pe 
care ceilalţi îl adoptă, uneori. 
Curajul este o trăsătură de caracter opusă laşităţii, particularitate regăsită în 
paleta caracteristicilor oamenilor care nu-şi pot stăpâni frica. Omul curajos luptă cu 
primejdiile, în timp ce laşul are o atitudine contrară, orientată spre evitarea acestora. 
De regulă, omul curajos este considerat un om demn, cu suflet nobil, în 
schimb laşul este opusul acestuia, adică i se pune eticheta de om nedemn şi ignobil. 
Diferenţa dintre curajoşi şi laşi nu are la bază criteriul lipsei, respectiv 
existenţei, fricii, ci al existenţei sau nu a forţei morale de a înfrunta sentimentul de 
teamă. Acest sentiment îl regăsim în cazul celor din prima categorie, însă lipseşte în 
cazul laşilor.  
Cu alte cuvinte, curajul şi frica nu se exclud reciproc, întrucât aceasta este 
prezentă la orice om, dar numai omul curajos o înfruntă prin asumarea riscurilor 
generate de pericolele ce pândesc societatea. Omul curajos nu este un om neînfricat, 
ci un om care îşi asumă riscul de a înfrunta pericolele sau primejdiile. 
Mark Twain spunea: „Curajul înseamnă rezistenţa la frică, stăpânirea fricii, 
nicidecum absenţa fricii”.  
Iar conform lui Nelson Mandela: „Curajos nu este cel care nu are frică, ci 
acela care reuşeşte să şi-o învingă”. 
Nu există oameni normali cărora să le lipsească sentimentul de frică, indiferent 
că sunt curajoşi sau laşi din fire, şi nici oameni normali care să nu aibă dorinţa de a 
face acte de bravură. În principiu, omul este programat să evolueze, ceea ce înseamnă 
că are voinţa de a avea realizări importante. 
Dacă aşa stau lucrurile, atunci de ce anumiți oameni devin curajoşi, unii devin 
lași, iar alții ajung să aibă o conduită bivalentă sau duală (uneori sunt curajoși, alteori 
sunt lași)? Care este explicaţia? 
În primul rând, deşi au multe asemănări sau aspecte comune, oamenii sunt, 
totuşi, diferiţi. Nu există doi oameni identici. Nici măcar gemenii monozigoţi nu sunt 
total identici. 
În al doilea rând, indiferent de zestrea sa genetică, fiecare om are propria 
personalitate, care are aspecte specifice în raport cu trăsăturile sau caracteristicile 
celorlalţi. Unele dintre aceste trăsături sunt influenţate sau chiar schimbate de către 
factori multipli (mediu, educaţie etc.) 
Într-o altă ordine de idei, din punct de vedere etimologic, 
cuvântul curaj provine din latinescul cor, care înseamnă inimă. Se poate spune că 
omul curajos este cel care trăieşte şi se comportă după cum îi dictează inima şi mai 
puţin după ceea ce îi recomandă mintea. Omul care manifestă curaj este cel care 
preferă să trăiască cu suficientă intensitate viaţa, chiar dacă la orice colţ se poate ivi 
un pericol ce poate produce un deznodământ nefericit pentru cel în cauză.  
Curajul este aproape întotdeauna asociat cu riscul sau cu primejdia, deoarece 
omul curajos preferă să înfrunte pericole sau să-şi asume riscuri, indiferent de ceea ce-
i spune raţiunea, în timp ce laşitatea este cel mai adesea precedată existenţa unor 
procese deliberative, care stau la baza deciziei laşului de a nu-şi asuma riscul sau de 
înfrunta primejdia. În mod paradoxal, se poate spune că, în quasitotalitatea situaţiilor, 
curajosul are un comportament iraţional, iar laşul o conduită raţională. 

Indiferent de ceea ce-i spune mintea să facă, omul curajos preferă glasul 
inimii, iar laşul, indiferent de ceea ce-l şopteşte inima să facă, va alege raţiunea 
minţii. Nu înseamnă, însă, că omul curajos se bazează pe intuiţie, iar laşul numai pe 
chibzuire. 
Intuiția este capacitatea omului (calitate a conștiinței umane) de a descoperi, 
pe cale rațională, dar în mod spontan, semnificaţia unei probleme ori a unui lucru 
(obiect). (Mintea omului este un ansamblu unitar și structurat de informații, dar care, 
potrivit celor mai reputați specialiști în psihologie, funcționează în două moduri 
(sisteme) operaționale: sistemul rapid și sistemul lent). 
Sigur, intuiţia poate avea şi accepțiunea de inspirație sau presentiment, dar nu 
despre acest sens vorbim aici. Chibzuirea este capacitatea omului (calitate a 
conștiinței) de a analiza limpede și precis datele și împrejurările relevante contextului 
în care se află. Cel care discerne desfășoară un proces psihologic de analiză, 
cumpănire sau chibzuință, deliberând cu detașare psihică. Laşul poate acţiona 
bazându-se pe intuiţie sau chibzuinţă, în timp ce omul curajos, chiar dacă beneficiază 
de intuiţie sau discernere va alege ceea ce face în funcţie de ceea ce îi recomandă 
inima. 
În concluzie, din perspectiva resorturilor interioare/lăuntrice, în principal, 
actele de curaj nu sunt generate de intuiţie şi, evident, nici de chibzuire. Cauza 
principală a curajului este dorinţa, pasiunea sau sentimentul trăite de cel care înfruntă 
frica şi îşi asumă riscul unor consecinţe negative, în timp ce cauza principală a 
laşităţii este reprezentată de teama producerii consecinţelor negative anticipabile.  
Altfel spus, omul curajos se simte mai confortabil din punct de vedere psihic 
sau moral dacă îşi stăpâneşte frica şi luptă cu primejdiile, iar laşul, dimpotrivă, se 
simte mai bine dacă se lasă stăpânit de frică şi evită pericolele. 
Din perspectivă istorico-militară, de exemplu, curajul este identificat cu actul 
de bravură sau cu eroismul. Actele curajoase au cauzat, nu de puţine ori, consecinţe 
negative, iar uneori chiar letale, asupra autorilor acestora. O parte dintre aceste fapte 
îşi găsesc locul în manualele de istorie şi devin pilde sau exemple pentru militari şi 
toţi cei care se pot afla în sau se confruntă situaţii periculoase. 
În lucrările de specialitate întâlnim şi alte abordări ale curajului, mai nuanţate, 
vorbindu-se de curajul zilnic de curajul de zi cu zi. 
Spre exemplu, vorbind despre curaj, M. Maltz arată următoarele: „Trebuie să 
aveţi zilnic curajul să riscaţi să faceţi greşeli, să riscaţi să cunoaşteţi eşecul sau să fiţi 
umilit. Un pas într-o direcţie greşită este mai bun decât statul pe loc toată viaţa” (M. 
Maltz, Psiho-cibernetica, Ed. Curtea Veche, 2017, p. 159). 
Într-adevăr, un act de curaj în sensul general acceptat, adică de act glorios sau 
de act eroic, trebuie considerat un comportament virtuos excepţional, care merită 
respectul ori recunoştinţa semenilor, dar viaţa, fără a le exclude, nu trebuie să aibă ca 
ţel astfel de acte. 
Viaţa este un lung şir de alegeri şi de evenimente sau lucruri impuse, pe care 
omul le trăieşte în fiecare clipă. Sunt de părere că înfruntarea fricii de către fiecare om 
este mult mai importantă, dacă se manifestă zilnic, decât curajul eroic sau 
glorios, care poate fi demonstrat de puţine ori sau deloc în viaţă. 
În general, despre oamenii curajoşi, în sens clasic, se vorbeşte la trecut, 
întrucât, în majoritatea cazurilor, aceştia nu au reuşit să treacă peste pericolele pe care 
au dorit să înfrunte. Prin acte de îndrăzneală zilnică, care provin din partea unui 
număr cât mai mare de oameni, pot fi realizate sau înfăptuite lucruri mult mai 
importante, dacă privim în ansamblu efectele concurente ale acestora. Mai mult, de 

aceste acte se vor contamina din ce în ce mai multe persoane, care vor imita ceea ce 
au observat la alţii, determinând un curaj colectiv benefic pentru societate. 
În încheiere, vom reţine şi sublinia, în acelaşi duh cu Părintele Nicolae 
Steinhardt că „curajul este o prea rareori pomenită şi totuşi esenţială însuşire creştină. 
Poate că îndată după virtuţile teologale, ocupă locul de frunte. Fără de curaj existenţa 
Bisericii nu ar fi de conceput: a fost nevoie, ca să ia fiinţă, de curajul Întemeietorului 
ei; ca să dureze, de cel al discipolilor Săi. 
Ni se vorbeşte de blândeţea Domnului, care-I asemuit unui miel blând şi lipsit 
de glas. Metafora este îndreptăţită şi înduioşătoare. Nu mai puţin este aceea ce adoptă 
drept cuvânt-imagine un leu viteaz.  
Cine oare s-ar fi urcat pe cruce, primind de bună voie una din morţile cele mai 
cumplite din câte se pot închipui, de nu un viteaz cu inimă de leu? Care fire de nu una 
de inflexibilă tărie ar fi îndurat vreme de trei ani şi jumătate, senină şi calmă, ura, 
vrajba, perfidia, ambuscadele vrăjmaşilor? Ar fi stat, neclintită şi neînfricată, în faţa 
dregătorului şi a sinedriului? (A nepăsării unuia şi înverşunării celorlalţi?) Şi cum 
altfel decât act de îndrăzneală ar putea fi socotită plecarea Apostolilor la propovăduire 
printre oameni ostili fără a duce cu ei nici traistă nici toiag nici pâine nici bani? Şi 
care inşi de nu dintre cei mai dârji şi mai neştiutori de teamă ar fi răbdat chinuri cu 
adevărat atroce mai degrabă decât să-şi lepede, fie şi în schimbul celor mai 
ademenitoare făgăduieli, credinţa? Nu-i deloc neexact din punct de vedere istoric ori 
exagerat, din punct de vedere psihologic, a spune că sângele martirilor constituie 
podoaba, purpura şi vizonul Bisericii; este şi temeiul ei, în sensul cel mai strict şi mai 
tehnic al cuvântului. (Nicolae Steinhardt, Monahul Nicolae Delarohia, Dăruind vei 
dobândi, Editura Dacia, 1997, p. 252). 
Prin urmare, să nu uităm faptul că „Curajul conţine geniu, putere şi magie” 
(Goethe); „Curajul înseamnă să ai puterea să te ridici şi să vorbeşti. Curajul înseamnă, 
de asemenea, să te aşezi şi să asculţi” (Churchill) şi, „De regulă, actul de curaj este 
dictat de inimă, iar actul de laşitate este impus de minte”!... 
De aceea, haideţi oameni buni, să fim curajoşi, căci curajul ne va trezi, ne va 
uni, ne va transforma în oameni liberi, demni, şi uniţi!... 
Curajul ne va ajuta să devenim/să fim noi înşine, în tot locul şi în toată 
vremea!... 

